জেলা বন্যপ্রাণী ও প্রকৃতি সংরক্ষণ কর্মকর্তার কার্যালয় সূত্রে জানা যায়, বন্য হাতির আক্রমণে এ উপজেলায় ২০১৬ সালে ৯ জন নিহত হয়েছে। আহত হয়েছে প্রায় ৫ শতাধিক মানুষ। অন্যদিকে হাতি মারা গেছে ৪টি। ক্ষতি হয়েছে বিস্তীর্ণ এলাকার ফসলী জমি। এ অবস্থায় বনবিভাগ হাতি-মানুষের সহা-বস্থানের ওপর গুরুত্ব দিচ্ছে। এজন্য বন্য হাতির প্রবেশ ঠেকাতে সীমান্তবর্তী পাহাড়ী টিলায় লেবু ও বেতগাছের বাগান করা হয়েছে। পাশাপাশি সীমান্তে হাতির উপদ্রপ থেকে রক্ষা পেতে পরীক্ষামূলকভাবে বৈদ্যুতিক (সৌরবিদ্যুৎ) তার দিয়ে বেড়া নির্মাণ করা হয়েছে। ঝিনাইগাতী উপজেলার সীমান্তে ১১ কিলোমিটার ও নালিতাবাড়ী উপজেলার সীমান্তে ২ কিলোমিটার ২০১৬-১৭ অর্থ বছরের বিশ্বব্যাংকের ৯১ লাখ টাকা ব্যয়ে সোলার পাওয়ার ফেন্সিং ও বায়োলজিক্যাল ফেন্সিংয়ের এ বেড়া দেওয়া হয়। এছাড়াও শতাধিক একর জমিতে বন্য হাতির খাবারের উপযোগী বাগান করা হয়েছে।